CELEX: 32020D0286
Language: et
Date: 2020-02-27 00:00:00
Title: Nõukogu otsus (EL) 2020/286, 27. veebruar 2020, Euroopa Liidu nimel võetava seisukoha kohta narkootiliste ainete komisjoni 63. istungjärgul seoses ühe aine lisamisega narkootiliste ja psühhotroopsete ainete ebaseadusliku ringluse vastase ÜRO konventsiooni I nimekirjas loetletud ainete hulka

2.3.2020   
               
               
                  ET
               
               
                  Euroopa Liidu Teataja
               
               
                  L 62/24
               
            
         NÕUKOGU OTSUS (EL) 2020/286,
         27. veebruar 2020,
         Euroopa Liidu nimel võetava seisukoha kohta narkootiliste ainete komisjoni 63. istungjärgul seoses ühe aine lisamisega narkootiliste ja psühhotroopsete ainete ebaseadusliku ringluse vastase ÜRO konventsiooni I nimekirjas loetletud ainete hulka
         EUROOPA LIIDU NÕUKOGU,
         võttes arvesse Euroopa Liidu toimimise lepingut, eriti selle artikli 207 lõike 4 esimest lõiku koostoimes artikli 218 lõikega 9,
         võttes arvesse Euroopa Komisjoni ettepanekut
         ning arvestades järgmist:
         
                     (1)
                  
                  
                     Narkootiliste ja psühhotroopsete ainete ebaseadusliku ringluse vastane Ühinenud Rahvaste Organisatsiooni 1988. aasta konventsioon (edaspidi „konventsioon“) jõustus 11. novembril 1990 ning see sõlmiti liidu poolt nõukogu otsusega 90/611/EMÜ (1).
                  
               
                     (2)
                  
                  
                     Vastavalt konventsiooni artikli 12 lõigetele 2–7 võidakse lisada aineid konventsiooni nimekirjadesse, milles on loetletud narkootikumide lähteained.
                  
               
                     (3)
                  
                  
                     Narkootiliste ainete komisjon peaks oma 2. märtsist kuni 6. märtsini 2020 Viinis toimuval 63. istungjärgul tegema otsuse ühe aine lisamise kohta konventsiooni I nimekirja.
                  
               
                     (4)
                  
                  
                     On asjakohane määrata kindlaks liidu nimel võetav seisukoht narkootiliste ainete komisjonis, kuna kõnealune otsus on liidu jaoks siduv ja võib otsustavalt mõjutada liidu õiguse sisu, eelkõige nõukogu määrust (EÜ) nr 111/2005 (2) ning Euroopa Parlamendi ja nõukogu määrust (EÜ) nr 273/2004 (3).
                  
               
                     (5)
                  
                  
                     Vastavalt rahvusvahelise narkootikumide kontrolli komitee hinnangule kasutatakse ainet metüül-α-fenüülatsetoatsetaati (MAPA) sageli amfetamiini ja metamfetamiini ebaseaduslikuks valmistamiseks. On tõendeid selle kohta, et kõnealuste narkootiliste ja psühhotroopsete ainete ebaseadusliku valmistamise maht ja ulatus kujutavad tõsist ohtu rahvatervisele või põhjustavad tõsiseid sotsiaalseid probleeme, ning see annab alust rakendada metüül-α-fenüülatsetoatsetaati (MAPA) suhtes rahvusvahelist kontrolli. Amfetamiini ja metamfetamiini ebaseaduslik valmistamine põhjustab liidus märkimisväärseid rahvatervisega seotud ja sotsiaalseid probleeme. Metüül-α-fenüülatsetoatsetaadi (MAPA) ebaseadusliku ringlusega seotud juhtumeid esineb üha rohkem ja üha sagedamini ning liidus tegutsevad kuritegelikud organisatsioonid ekspordivad amfetamiini ja metamfetamiini ebaseaduslikult kolmandatesse riikidesse.
                  
               
                     (6)
                  
                  
                     Liidu seisukoha peaksid esitama liidu liikmesriigid, kes on narkootiliste ainete komisjoni liikmed,
                  
               ON VASTU VÕTNUD KÄESOLEVA OTSUSE:
         
            Artikkel 1
            Seisukoht, mis võetakse liidu nimel narkootiliste ainete komisjoni 63. istungjärgul, on lisada aine metüül-α-fenüülatsetoatsetaat (MAPA) konventsiooni I nimekirja.
         
         
            Artikkel 2
            Artiklis 1 esitatud seisukoha esitavad ühiselt tegutsedes need liidu liikmesriigid, kes on narkootiliste ainete komisjoni liikmed.
         
         
            Artikkel 3
            Käesolev otsus jõustub selle vastuvõtmise päeval.
         
         
            Brüssel, 27. veebruar 2020
            
               
                  Nõukogu nimel
               
               
                  eesistuja
               
               D. HORVAT
            
         
         
            (1)  Nõukogu 22. oktoobri 1990. aasta otsus 90/611/EMÜ, millega Euroopa Majandusühenduse nimel sõlmitakse narkootiliste ja psühhotroopsete ainete ebaseadusliku ringluse vastane Ühinenud Rahvaste Organisatsiooni konventsioon (EÜT L 326, 24.11.1990, lk 56).
         
            (2)  Nõukogu 22. detsembri 2004. aasta määrus (EÜ) nr 111/2005, millega kehtestatakse liidu ja kolmandate riikide vahelise narkootikumide lähteainetega kauplemise järelevalve eeskirjad (ELT L 22, 26.1.2005, lk 1).
         
            (3)  Euroopa Parlamendi ja nõukogu 11. veebruari 2004. aasta määrus (EÜ) nr 273/2004 narkootikumide lähteainete kohta (ELT L 47, 18.2.2004, lk 1).